**ОТЧЕТ ЗА ДЕЙНОСТТА НА НАРОДНО ЧИТАЛИЩЕ   
„ПРОСВЕТА-1937 г.”  
 с. КУТОВО, общ. ВИДИН ЗА 2020 г.**

1. **Подържане и развитие на материално - техническа база.**

Народно читалище „Просвета- 1937 г.” е основано на 01.03.1937 г. Читалището няма собствена сграда, а се помещава се в сградата на бившето СОУ. Използваната площ от читалището е 154 м2.- четири помещения- Библиотека с информационен център по Програма Глоб@лни библиотеки- България, Репетиционна зала, Център за информационно - административни услуги и Етнографска сбирка.През 2014 г. и 2015 г. е извършен частичен ремонт по Проект към МК „Допълваща субсидия за НЧ”:  
- В библиотеката е поставена нова PVC дограма, външни ролетни щори, PVC врата и помещението е боядисано.

- В Административно-консултантския и информационен център е поставена PVC дограма, нова врата и помещението е боядисано.

- В Репетиционната зала и Етнографската сбирка са поставени PVC врати и помещенията са боядисани.

- Фоайето и стълбището са боядисани. Довършителните ремонтни дейности по проекта са извършени от служителите на читалището и доброволци.

1. **Информационни и административни услуги предлагани от читалището, развитие на библиотечна дейност (въвеждане на нови или разширяване на съществуващи такива; библиотечен фонд, обогатяване на библиотечния фонд, бр. читатели – възраст).**

През трудната 2020 г., изпълнена с много перипети, заради пандемията Covid-19**,** Народно читалище „Просвета- 1937 г.” с. Кутово, общ. Видин, адаптира своята дейност към новосъздадената обстановка.

1. **Информационни и административни услуги**

Писане, разпечатване, ксерокопиране и сканиране на документи, обяви на Кметство, местната детска градина и потребители. Помощ при изготвяне на CV, подготовка за интервю за работа, кандидатстване за вакантни длъжности през сайта jobs.bg, поздравителни адреси, обяви, анкети и рекламни брошури за провеждане на мероприятия на читалище и Кметство с. Кутово. Проверка на данъци и такси, сметки за ток, телефон, здравноосигурителен статус. Сканиране на стари семейни снимки и снимки от историята на селото.

1. **Библиотечна дейност**

Чрез съвременната компютърна техника предоставена от Програма "Глоб@лни библиотеки - България", потребителите получават безплатен и свободен достъп до глобалната мрежа и информация. Благодарение на новите услуги, които предлага библиотеката, интересът към нея се повиши.

Библиотечния фонд за 2020 г. е 15 983 библиотечни единици, 150 нови книги- дарение от читатели на библитеката, заетите библиотечни документи за годината са 1712, регистрирани потребители за 2020 г. - 112, от тях до 14 години са 35, посещения за 2020 г. са 1972.

В библиотеката се организират и провеждат следните мероприятия:  
 "Кино в библиотеката"- прожекции на детски филми от <http://dechica.com/> и <http://vbox7.com/> и др. Доклади и сценарий за мероприятия на библиотеката и читалището. Проверка на данъци и такси, сметки за ток, телефон, здравноосигурителен статус. Презентации, ксерокс услуги, обяви, покани за мероприятия. Уроци по народни танци в библиотеката проектирани с помощта на мултимедията, за хора от селото и за самодейци към читалището. За най-малките ни читатели принтираме макети на играчки за изработване от хартия. Помощ при изготвяне на CV, подготовка за интервю за работа, кандидатстване за вакантни длъжности през сайта <http://jobs.bg>. Информация за болници и медицински специалисти. Проверки на здравноосигурителен статус. Информация за заболявания и лекарствени продукти от сайтове в интернет. Предоставяне на информация относно учебния процес- произведения и информация за автори. На ученици се предоставят цели произведения, достъпни онлайн, които библиотеката не притежава, подпомагаме при изготвяне на реферати и презентации за училище. Използване на техниката за събиране и популяризиране на местното културно наследство, дигитализиране на стари семейни снимки, снимки от историята на читалището и местната детска градина. Предоставяне на информация за предстоящи фолклорни фестивали и събори. Публикуване и корекции на обяви на частни лица от селото и града в сайтовете <http://olx.bg/>, <http://www.mobile.bg/> и <http://www.cars.bg/>. Регистрираме профили в социалните мрежи на читатели и им помагаме да се свързват с роднини в страната и чужбина. За подкрепа към читалищната библиотека се обръщаме с писма-молба за дарение на нова литература към български книгоиздателства и всяка година от няколко издателства откликват на нашите писма. Дарената литература е глътка свеж въздух в библиотеката.

Извършваме консултации на потребители и колеги от Област Видин за ползването компютър, интернет, социални мрежи, Skype, електронна поща.

Мероприятията с деца, през учебно време, се провеждат през почивни и празнични дни.

1. **Художествено - творческа дейност: състави/групи/ансамбли/оркестри - брой, вид, постоянни, временни; брой участници в тях, възраст.**

Колективи към читалището, които са постоянни и вземат участие във всички инициативи и мероприятия на читалището.

* Детска битова група- 20 участници- на възраст от 5 до 18 години.
* Танцов състав за изворен фолклор- 25 участници- на възраст от 19 до 75 години.
* Певческа група за народни песни- 11 участници- на възраст от 34 до 75 години.

Самодейните групи са постоянни към читалището, съхраняват и предават местния фолклор, бит и култура. Репетициите на самодейците се провеждат вечер, след работно време на читалището, през почивни и празнични дни.

**Събития и инициативи, организирани от читалището през 2020 г. (степен на изпълнение на културния календар на читалището за изтеклата година).**

През 2020 год. дейността на читалището беше организирана съгласно Културния календар и програма за развитие на читалищната дейност през 2020 г. Мероприятията, заложени в План програмата за 2020 г., след обявяване на извънредната обстановка в страната се проведоха онлайн, дистанционно с помощта на ИКТ оборудването в читалището, или на открито, при взети всички мерки за безопасност. През социалните мрежи достигнаха до широк кръг от хора.

**Проведени мероприятия и инициативи на читалището**:

* Ивановден;
* Бабинден и Йордановден в село Кутово- Под звуците на Духов оркестър "Дунавски ритми" Антимово и Оркестър "Хармония" се извиха кръшни народни хора, трапези отрупани с най-вкусните домашни гозби, приготвени от кутовчани и гости. Програмата започна с празнично хоро до храма в селото „Св. св. Петър и Павел”, където се извърши водосвет за здраве и благоденствие. След това празнуващите се отбиха в дома на кутовско семейство, което ги посрещна с богата трапеза. Тържеството продължи на площада с ритуал за Бабинден;
* Дарение на литература за библиотеката в с. Кутово, от студент към РУ „Ангел Кънчев” Филиал гр. Видин;
* „Работилницата на Баба Марта”- мероприятие с учници, през грипната ваканция.
* Сканиране на снимки от историята на село Кутово и публикуването им във Фейсбук станицата на читалището- мероприятие с деца, които обучихме как да дигитализират снимки;
* Подготовка и украса на училищния салон за предстоящия Празник „Трифон Зарезан” в село Кутово- работа с доброволци;
* „Трифон Зарезан” в село Кутово- отбелязахме празника на лозарите и винарите в присъствието на гости от Румъния. На празника заедно с Кмета на Община Видин   
  д-р Цветан Ценков и председателя на Общинския съвет Генади Велков, бяха Кметът на гр. Калафат- Лучиан Чобану и на Община Четате в Румъния - Марин Дуца. В двора на един от стопаните в селото беше отслужен празничен водосвет и извършен ритуалът "зарязване" на лозята. В конкурса за най-добро вино и най-добро мезе, освен хората от селото, участваха и гости от Румъния. В програмата на празника участваха самодейни състави от селата Кутово, Антимово, Кошава, Каленик, Флорентин и румънския град Калафат. Тържеството продължи с празничен концерт в училищния салон на село Кутово;
* Предаване на 100 броя мартеници, ръчно изплетени от самодейците към читалището за благотворителна инициатива „Мартеници с кауза”;
* Презентация и литературен кът в памет на Апостола на свободата Васил Левски;
* Посрещане на Баба Марта в село Кутово- раздаване на мартеници на кутовчани, с наричане за здраве, украсяване на площада на с. Кутово със символите на мартеницата- бяло и червено;
* Ден на самодееца и Празник на читалището;
* 3-ти март- Национален Празник на България- Презентация и литературен кът;
* Подготовка и украса на училищния салон за тържество, по случай Международния ден на жената- работа с доброволци;
* Общоселско тържество по случай 8-ми март- Международния ден на жената- томбола с награди за всички дами и подарък китка за здраве от Кмета на с. Кутово.
* Раздаване на мултивитамини на самодейците към читалището, които са в рисковата група, с подкрепата на Сдружение „Видински фонд читалища” и Сдружение „Фабрика за идеи”;
* Раздаване на декларации на жители от село Кутово, за преминаване на КПП пунктове, които бяха на входовете на гр. Видин, заради извънредната обстановка;
* Дарение на инхалатори и безконтактни термометри на Детско отделение на МБАЛ „Света Петка” гр. Видин. Средствата бяха от продадени, ръчно изработени от самодейците мартеници, на благотворителен мартенски базар в град Каракал- Румъния- „Пазар на надеждата”;
* „Виртуален Лазаровден”- макар и виртуално, в село Кутово отбелязахме Празника „Лазаровден”, подобаващо. Малките лазарки, бяха организирани от читалището, със съдействие от сртана на майките, да се облекат в народна носия и да ни изпратят своя поздрав за „Лазаровден”. Мероприятието имаше голям отзвук в социланата мрежа Фейсбук;
* Читалището направи дарение на Община Видин в размер на 147.27 лв. за борба с заразата Covid-19. Сумата е остатък от благотворителната инициатива „Мартеници с кауза”;
* „Шарен Великден” виртуално мероприятие, при което самодейците към читалището изпратиха снимки на боядисаните си, великденски яйца и праничната си трапеза, снимките бяха събрани в албум и публикувани във Фейсбук профила на читалището;
* Дарение на книги от д-р Мария Радева- Преподавател в РУ „Ангел Кънчев” гр. Русе;
* 24-ти май- Ден на българската просвета и култура и на славянската писменост-   
  НЧ "Просвета-1937 г." с. Кутово, общ. Видин, отбеляза Денят на българската просвета и култура и на славянската писменост. Отдадохме почит към Светите братя Кирил и Методий, към святото им дело! Училището в село Кутово, носеше името СОУ "Св. св. Кирил и Методий", за кутовчани празника е особено скъп. Зазвуча химна на светите братя "Върви, народе възродени", рецитал на стихове и откъс от книга за Кирил и Методий изчетоха библиотекаря и Председателя на читалището, Кмета на село Кутово- Живко Дионисиев отправи приветствие;
* Денят на Ботев и на загиналите за свободата и независимостта на България.   
  НЧ „Просвета-1937 г.” с. Кутово, общ. Видин отбеляза Денят на Ботев и на загиналите за свободата и независимостта на България, с мероприятие във фоайето на читалището, съобразено с противоепидемичните мерки. Председателят и библиотекарят изчетоха стихове на Христо Ботев- „Хайдути” и „Ней”. В читалището бе подреден и кът с литература;
* Дарение на детски книги на английски език от РБ „Михалаки Георгиев” гр. Видин;
* "Часът на детската градина"- При спазване на всички противоепидемични мерки, на дечицата от Детска градина "Пролетен цвят" с. Кутово бе проведена викторина с награди. Всяко дете получи книжка подарък от НЧ "Просвета-1937 г." с. Кутово, общ. Видин., всички деца наредиха правилно зададената фигура, цветово и за време, Аксиния Минкова- готвач в детската градина, срещу правилен отговор на гатанка, получи ключодържател. С него да намира лесно ключовете на Детската градина и бързо да отворя на малките любознателни дечица;
* Обаботка на дарени книги за библиотеката, с помощта на доброволци, студенти към РУ „Ангел Кънчев” Филиал гр. Видин.
* Дарение на голям брой литература за библиотеката от младо семейство, жители на с. Кутово;
* „Квартални войни”, по инициатива на читалището, се включихме в Инициативата на Сдружение "Активно общество" и Община Видин. Почистихме двора на бившето училище в с. Кутово, като го приведохме във вид, подходящ за игра и отдих на децата и жителите на селото. Вкючиха се самодейците към читалището, доброволци, Кмета на селото, служителите от временна заетост. С подъчни материали и доброволен труд, за кратко време мястото се превърна в образцова детска площадка. Спечелено 2-ро място в надпревата „Квартални войни”, с награда моторна косачка, с която да поддържаме тревните площи в селото;
* Боядисване на оградата на бившето училище в село Кутово- работа с доброволци;
* Дарения на бои и материали от жители на село Кутово за боядисване на оградата на бившето училище;
* „Болница за книги”- мероприятие с деца, доброволци за подлепване на захабени книги и поставяне на паднали сигнатурни кръгчета;
* Дарение на шапки и тениски за самодейците към читалището, от служител в Сметна палата гр. Видин;
* Литературен кът по повод 170 г. от рождението на Иван Вазов- Патриархът на българската литература;
* По покана на НЧ "Просвета-1937 г.", с. Кутово, общ. Видин, Драматичен театър гр. Видин представи комедийно шоу "Извънредно положение", пред жители и гости на селото. Взети бяха всички мерки за безопасността на зрителите, представлението беше в обновения двор на бившето училище- на открито. Входът за присъстващите беше безплатен;
* Подготовка за шофьорски изпити в читалището, потребители решават на листовки в [avtoizpit.com](https://l.facebook.com/l.php?u=http%3A%2F%2Favtoizpit.com%2F%3Ffbclid%3DIwAR3N7PbC2XZkbE0_5vVkzKRiswYRcg_GC941v8XRapit2pqy9pI4mQjGcPE&h=AT3nyL2X3_S5RE_e0A6malRTAcgVMqa8Gha7HAMJR1ienSD3LxaGjzcQiwkz2lUJvHW9UtHKt4hCI_0pXKSp1XLzp31_S_NFzRp_sa5zwxTMPvG3tqyl7CRfJfQFvpiuFXM&__tn__=-UK-R&c%5b0%5d=AT3PBYc9l0W_9bklCJqXX4ZDW4FsKIjME_VUMjeinwTmzkSoSyuyNPYMXFGwldq7RKbAEEtwmbf7hzD7d4MRii9Z0geCR4Zj3wMtLWF_mwOOI-EB7ActMSew17PA2Id4bEuoy2S6Vrb-C6CYhCmCFGEtJA);
* Дарение на литература от Преподавател от университета в гр. Велико Търново;
* 183 г. от рождението на Апостола на свободата Васил Левски- литературен кът;
* Празнуване на рожденни дни на самодейците към читалището;
* Народно читалище "Просвета-1937 г." с. Кутово, общ. Видин, участва в Национална екологична кампания "Спаси едно дърво" на Сдружение „Активно общество”, предадената хартия от читалището за рециклиране е 1 тон;
* Поддръжка на двора на бившето училище в село Кутово- прекопаване на градинките, поливане на цветя, третиране с препарат против плевели- работа с доброволци;
* Дарение на материали за боядисване на оградата на бившето училище в село Кутово от кутовчани, работещи а Англия;
* Беседа за вредата от зависимостите- наркотици, цигари, агресия - по покана на читалището, в село Кутово гостува екип от Общински съвет по наркотични вещества и зависимости. Благодарим на екипа за невероятната среща, децата и техните родители останаха много доволни. Читалището подсигури почерпка с лакомства за всички присъстващи.
* Повторно дарение на литература от книги от д-р Мария Радева- Преподавател в РУ „Ангел Кънчев” гр. Русе;
* Дарение за библиотеката на книгата Томте Туметот, автор Астрид Линдгрен от "Детски книги" гр. София;
* По покана на Читалището в село Кутово, д-р Елена Борисова, научен сътрудник в БАН, изнесе лекция пред младежи от селото. Лекцията бе на тема "Готови ли сме за бъдещето?" Темата на презентацията засяга въпроси за научната фантастика в литературата и навлизането на технологиите в живота на хората. За прогреса на науката, за непрестанния стремеж на човека да се усъвършенства;
* Отчетно-изботно събрание на читалището;
* За втора поредна година читалището в с. Кутово раздава подаръци- учебни пособия и книжки, на първокласниците от селото, по случай първия учебен ден;
* Получена грамота за участието на читалището в Конкурс за снимка на народна носия "Букет от народности", с организатор НЧ "Пробуда-1928" с. Кралево, общ. Търговище;
* Презентация по повод 142 г. от рождението на д-р Стамен Григоров - български микробиолог и лекар. Първият учен, описал бактерията Lactobacillus delbrueckii subsp. bulgaricus – микроорганизъм, предизвикващ образуване на кисело мляко;
* Инициатива на Читалището, за борбата с Covid-19 в село Кутово, изработване на ламинирани табели за търговските обекти и питейните заведения, за институциите в селото- Кметство, Поща, сградата в която се помещава Детската градина и Читалището, също и за Църквата. Освен изработените табели, Читалището дари на същите обекти по един дезинфектант от висок клас, за превенция срещу заразата.
* 1 ноември- Ден на народните будители- литературен кът;
* По време на пандемичната обстановка, любимо развлечение за кутовчани е четенето на книги. Секретаря на читалището, разнася пакети с книги, по заявка на читатели.
* Благотворителна инициатива в подкрепа на ученик от село Кутово, останал без родители и с ниски доходи. Закупени хранителни продукти за празнична трапеза за Коледа и Нова година от читалището, също така събрана сума в размер на 130.00 лв.- дарение от Секретар НЧ и самодейците към читалището и от Кмета на с. Кутово.

Въпреки пандемичната обстановка в страната, Народно читалище „Просвета-1937 г.” с. Кутово. общ. Видин успя да реализира много инициативи, мероприятия, в полза на налелението на село Кутово, също така взе участие във инициативи на Община Видин.

Партньори на Народно читалище „Просвета-1937 г.” с. Кутово. общ. Видин са:

* Областна управа Видин
* Община Видин
* РЕКИЦ Видин
* Сдружение „Видински фонд читалища”
* Сдружение “Регионални партньорства за устойчиво развитие - Видин”
* РБ „Михалаки Георгиев” гр. Видин
* Сдружение „Активно общество”
* Кметство село Кутово
* „Дом за стари хора” село Кутово
* Детска градина „Пролетен цвят” село Кутово
* Читалищата от Област Видин

## Читалището членува в Сдружение „Видински фонд читалища" и в „Читалищна мрежа за устойчиво развитие на Област Видин”.

При организирането и провеждането на мероприятия Танцовия състав за изворен фолклор „От извора”, Детска битова група и Певческата група за народни песни, вземат активно участие. Читалището работи с доброволци при организиране и провеждане на мероприятия и ремонтни дейности.

1. **Участие на читалището в инициативи на други организации и институции (участие в събития организирани от Общината; участие на съставите към читалището в регионални и национални събори и фестивали; участие на служителите в обучения и др.).**

* Среща в РБ „Михалаки Георгиев” гр. Видин, по повод благотворителна инициатива „Мартеници с кауза” с отец Йон Ягару от гр. Каракал, Румъния;
* „Йордановден” в село Кошава;
* Пресконференция по Проект „Живи човешки съкровища” ROBG-358 в гр. Видин;
* „Трифон Зарезан” в село Флорентин;
* Конференция „Местна власт и граждани- заедно по пътя към нулеви отпадъци” гр. Видин;
* Празник „Драгобете” гр. Калафат, Румъния- представяне на традиционни ястия за с. Кутово и фолклорна програма;
* Пленум по Проект „Вкусът на Стара планина”;
* Учредяване на Читалищна мрежа за устойчиво развитие на Област Видин;
* Участие в Кулинарна изложба по Проект „Вкусът на Стара планина”;
* „Квартални войни” инициатива на Сдружение "Активно общество" и Община Видин;
* Награждаване на участниците в „Квартални войни” инициатива на Сдружение "Активно общество" и Община Видин, спечелено 2-ро място в надпревата „Квартални войни”, с награда моторна косачка, с която да поддържаме тревните площи в селото;
* Национална екологична кампания "Спаси едно дърво" на Сдружение „Активно общество”, предадената хартия от читалището за рециклиране е 1 тон;
* Проект "Виртуална реалност за образование и развитие на туризма" Конференция с. Фалковец;
* Summer vibes festival Vidin 2020- участие с група деца, организирани от читалището;
* Работна среща на читалищата от Видинска област в РБ „Михалаки Георгиев” гр. Видин -Обсъждане квалифицирането на библиотечните служители, както и разработването на Видински читалищен сайт, обогатен с информация, снимки, полезни и важни читалищни дейности. Д-р Сашка Бизеранова, етнограф от РИМ Видин, разказа за "плъстенето" и плъстените килими, като на читалищата по места, бе поставена задача да издирят и опишат на терен, плъстени килими;
* Участие в Средновековен фестивал "БъдинЪ" в крепостта Баба Вида-   
  По покана на отдел Туризъм към община Видин, НЧ "Просвета-1937 г." с. Кутово, взе участие в Средновековен фестивал "БъдинЪ" в крепостта Баба Вида;
* Участие на Танцов състав за изворен фолклор „От извора” и Певческа група за народни песни в Международен фестивал "Синия Дунав" 2020 гр. Видин;
* Участие в онлайн конкурс за снимка на народна носия "Букет от народности", организиран от читалище с. Кралево, общ. Търговище;
* Участие с кулинария във "Фестивал на виното и рибената чорба" село Кошава;
* Участие с кулинария във Фестивал на занаятите "Нашенци у старо време" 2020 с. Покрайна
* „Ролята на читалищата за развитие на културния туризъм”- кръгла маса в Община Видин. Инициативата бе част от програмата, посветена на Димитровден – Духовен празник на град Видин. Кръглата маса се проведе в залата на Общинския съвет и в нея взеха участие читалищни дейци, представители на културни институти и неправителствени организации.
* Секретарят на Народно читалище "Просвета-1937 г." с. Кутово, общ. Видин, беше част от журито на състезанието "Аз познавам Видин";

**Участие на служителите в обучения:**

* Обучение „Консервация и реставрация на книги” в РБ „Михалаки Георгиев” гр. Видин;
* Конференция "Виртуална реалност за образование и развитие на туризма" с. Фалковец;

Дата: 22.03.2021 г. Председател НЧ:   
 /Ю. Цветкова/